แนวโน้ม SET เช้าผันผวน ตามตปท. จับตาตัวเลขจ้างงานสหรัฐ-ฟันด์โฟลว์เริ่มชะลอ
แนวโน้ม SET เช้าแกว่งกรอบ1,625 - 1,635 จุดรอตัวเลขการจ้างงานนอกภาคเกษตรของสหรัฐที่จะออกมาวันศุกร์นี้ ขณะที่ฝั่งเอเชียส่วนใหญ่ PMI ยังต่ำกว่า 50 มองว่า Fund  Flow อาจเริ่มชะลอ
2 ก.ย. 2564

นายสรพล วีระเมธีกุล ผู้อำนวยการอาวุโสฝ่ายวิเคราะห์หลักทรัพย์ บล.กสิกรไทย กล่าวว่า ตลาดหุ้นไทยเช้านี้คาดว่าจะแกว่งในกรอบ 1,625 – 1,635 จุด ปัจจัยหลักรอตัวเลขการจ้างงานนอกภาคเกษตรของสหรัฐฯที่จะออกมาวันศุกร์นี้ โดยตัวเลขเศรษฐกิจสำคัญฝั่งสหรัฐและชาติตะวันตกแข็งแกร่ง เห็นได้จากดัชนีผู้จัดการฝ่ายจัดซื้อ (PMI) ขณะที่ฝั่งเอเชียส่วนใหญ่ PMI ยังต่ำกว่า 50 ทำให้มองว่า Fund  Flow อาจเริ่มชะลอ ซึ่งวานนี้นักลงทุนต่างชาติหยุดซื้อหุ้นไทยทำให้ดัชนีปรับลง
ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก – ลบราว 0.40 – 0.50% แนะติดตามฝั่งยุโรปที่ตัวเลขเงินเฟ้อเร่งตัวขึ้น ทำให้เริ่มพูดถึงการถอนการอัดฉีดสภาพคล่อง หลังจากเงินเฟ้อขึ้นมาสูงสุดในรอบ 10 ปีที่ 3% สูงกว่าที่คาดไว้ในระดับ 2.70%
ส่วนบ้านเราหลังจากที่มีการคลายล็อกดาวน์เปิดห้างสรรพสินค้าและร้านอาหารแล้ว ต้องจับตาว่าจำนวนผู้ติดเชื้อไวรัสโควิด-19 จะเป็นอย่างไร
 
 